Amsa se hoogoond vir eerste keer af | Netwerk24
Deur Elise Tempelhoff 05 April 2020 21:34
In 'n brief wat Sedick Achmat, hoof van mensehulpbronbestuur by die staalnywerheid aan die 4 500 werknemers van dié staalreus geskryf het, sê hy Covid-19 het daartoe gelei dat die vraag na staal so afgeneem het dat personeel se salarisse vandeesmaand met tussen 40% en 45% besnoei sal moet word.
Dié maatreël sal vir "minstens" drie maande geld.
Die kooks­aanlegte word aan die gang gehou deur kernpersoneellede.
Veiligheidswagte sal die aanleg bewaak.
Alle ander werknemers is huis toe gestuur.
Die hoogoond is Vrydagnag afgeskakel. Mense in Vanderbijlpark het aan Beeld gesê hulle het wakker geword van dié geluid.
'n Woordvoerder van Amsa het Sondag gesê 90% van dié staalnywerheid se verskaffers van grondstowwe en kopers van staal het hul deure gesluit.
Phillip Nothnagel, DA-raadslid van Vanderbijlpark, het gesê die feit dat Amsa se aanleg nou in 'n staat van sorg-en-bewaring is en dat mense nou 'n groot deel van hul inkomste gaan verloor, is slegte nuus vir die Vaaldriehoek.
Kobus Verster, uitvoerende hoof van Amsa, het in 'n brief gesê die salarisvermindering sal voorkom dat mense afgelê word.
Amsa se Saldanha-aanleg is in November verlede jaar gesluit. Sowat 1 000 mense het toe hul werk verloor.